khistorydata/jeongjo-sjw-relations huggingface dataset:
정조 3년 · 목
因備邊司慶尙道暗行御史黃昇源書啓回啓。敎以。觀此覆啓。則其所回啓者。不過循例之語。令各該衙門稟處者。皆是稍難之事。如此則何不幷與右項事。而請令各衙門稟處乎。所謂廟謨。可謂寒心。回啓有司堂上推考。副提調柳戅從重推考。其中覆啓諸件。亦皆泛泛悠悠而止。然則一張關文足矣。又安用覆啓爲哉。至於驛屬之稀疏。驛路之凋弊。卽一憂虞之端。而廟堂初無皁白之說。但諉該曹者。其可成說乎。又若寺奴婢比總事。自有變通之道。亦不擧論。殊涉草率。豈其馬政屬之兵曹。奴籍屬之戶曹。而廟堂則不欲替行覆奏之事而然。極可怪也。此等事。旣係民國大政。則劃卽論理覆奏。須無糊塗之嘆。亦何傷哉。近來參聞之地。果若視國如家。則必有竭必料事之效。而似此之事。又復閑漫擧行。又極未安。此回啓勿施。更爲詳覆以聞。
정조 3년 · 강
召見領敦寧李溵于集祥門西挾室。
정조 3년 · 목
予曰。今日敦寧進香進參人。若是數少何也。溵曰。進參者左相外。重臣四宰臣八矣。予曰。武臣及文臣參下中。亦豈無有敦寧之人乎。溵曰。許多人中。豈必盡無。擧案以無爲言之後。自本府更無可爲之道矣。
정조 3년 · 강
召見前黃海監司徐有寧。待敎徐龍輔。禁府都事李漢棟于誠正閣。
정조 3년 · 목
有寧遞來也。○予曰。無時弊耶。有寧曰。本營餉穀。以錢參半分給。而錢則往來別無浮費。穀則出納之時。自多浮費。若以錢變通。則事甚便好矣。予曰。若此。則無或有錢還之嫌乎。有寧曰。此與還穀有異矣。予曰。道內善治守令。誰其爲最。有寧曰。黃州瑞興。民譽藉甚矣。予曰。然則道內無有貪暴守令乎。有寧曰。別無不善爲者矣。予命龍輔曰。誌文及行錄。已盡讎校。而無誤字乎。龍輔曰。或有之矣。予曰。行狀。依都監本釐正。挽章則以本草校準也。予問漢棟曰。鄭妻押去時。何時發去。何日入島。道里幾何。漢棟曰。伊日辰時治發。昨日未時入去。里數一百五十里矣。予曰。初往時。其家屬已知之。而有幾微色乎。漢棟曰。宮奴輩似有遑遑之色矣。予曰。宮奴婢之隨往者幾名乎。漢棟曰。四婢三奴隨去矣。予曰。路中所食何物。入島後所接屋子。能容膝乎。漢棟曰。只以一甁隨之。不知其中何物盛之。家舍頗爲廣好矣。
정조 3년 · 강
判義禁李徽之上疏自列。仍討賊。賜批。
정조 3년 · 목
疏略曰。臣不能師師。執法之論。爲慮後弊之啓。則臣何敢冒膺前職。乞賜處分。嗚呼鄭妻之窮凶。尙此偃息於覆載之間乎。亟揮乾斷。以洩神人之憤。批以。卿之擧行。予已諒悉。臺評據例。亦何爲嫌。末段所陳。已諭於三司之批。暑日滯囚。亦甚可悶。卿其卽爲開坐。
정조 3년 · 강
罷承旨尹冕升李義弼職。以鄭元始李鎭恒代之。
정조 3년 · 목
敎曰。非徒進香所重。敦寧旣在闕中。何不進參。承旨雖曰不得出入。亦何不微稟乎。右承旨尹冕升。左副承旨李義弼罷職。又敎曰。行副司直鄭元始李鎭恒。承旨除授。
정조 3년 · 강
命中官金德九等敍用。
정조 3년 · 목
敎曰。罰已施矣。中官金德九給牒敍用。中官金壽光金允謙金壽民柳仁默。幷敍用。
정조 3년 · 강
命時囚中金壽光姜渭大放送。
정조 3년 · 강
召見都監堂上于集祥門西挾室。戶曹判書金華鎭。禮曹判書鄭光漢。兵曹參判鄭民始。
정조 3년 · 목
予曰。內外都監凡諸工役。皆已垂訖乎。光漢等曰。別無未備矣。予曰。輪輿今當排舖。而地形無礙窄難便處乎。民始曰。因地勢舖之。似無難矣。予曰。今番御史褒啓僖東。不無隱情。反復詰問。則初非身親採訪。只聞於城內人云。其所爲人。已極儱侗。且以柳鎭恒事言之。觀其供辭。則御史所謂四件事。幾皆脫空。御史之彼此扶抑。於此可見。列鎭邊將。外面雖小。事係邊堡故。其鎭治能否。使之各別探來。而許多邊將。一味褒啓。申飭本意。又安在哉。當初送遣。只恨其不善矣。民始曰。實是朝廷之羞恥矣。
정조 3년 · 강
召見承旨洪樂彬。副司直宋煥億于誠正閣。
정조 3년 · 목
予曰。御史書啓。旣甚矇䏊。罪人供辭。亦足發明。別無可問之端矣。予曰。日熱如此。滯囚可悶。判付卽當書下。禁府堂郞齊會開坐事。出去分付。樂彬曰。李尙說事。何以爲之。予曰。聞有八十老母。情勢可矜。俄者汰去。特爲安徐。予命煥億曰。尤菴墓碑前面。以親筆書之。雖未善書。聊表予意。爾其陪往也。
정조 3년 · 강
罷領府事鄭弘淳職。
정조 3년 · 목
敎曰。大臣在董率之地。旣有敦寧。則一番進參。有何難乎。此而不飭。庶僚何論。領府事鄭弘淳罷職。其餘現告人。幷勿論。
정조 3년 · 강
大司諫李奎緯避嫌乞遞。賜批。
정조 3년 · 목
避嫌略曰。伏見傳敎下者。以敦寧人不參進香。大臣至命罷職。臣亦病未進參。臺體所重。不可晏然於職次。請遞臣職。批以。勿辭。亦勿退待。
정조 3년 · 강
有政。吏曹參議柳戅。兵曹判書權噵進。
정조 3년 · 목
以趙時俊爲大司憲。趙㻐爲刑曹判書。宋在淵爲富平府使。柳漢奎爲木川縣監。李琜爲淸道郡守。洪樂春爲都總管。李秉鼎李漢昌洪秀輔爲副總管。李★(土+甲)爲分副總管。
정조 3년 · 강
遞承旨李鎭恒。以蔡弘履代之。
정조 3년 · 목
敎曰。承旨李鎭恒許遞。又敎曰。大司諫蔡弘履給牒敍用。承旨除授。
정조 3년 · 강
命御將李敬懋。兼察禁將。
정조 3년 · 목
政院啓言。禁衛都提調鄭弘淳罷職矣。本營大將兼察。不可暫曠。何以爲之。敎以。御營大將兼察。
정조 3년 · 강
命發靷時把馬。待馬牌爲之。
정조 3년 · 목
司僕。以仁淑元嬪發靷時。入把馬別單書入啓。敎以。依別單中抺下者擧行。此外不足之數。待馬牌爲之事知悉。而許多馬匹責立之時。必有內外所屬作弊之弊。雖一匹馬一名軍。若有法外侵漁之事。一提調另加廉察。隨現重繩。該官員草記論罪。
정조 3년 · 강
汰別軍職孫相龍。
정조 3년 · 목
敎曰。旣在近邑。又非兼營將。則遞付多日。尙不上來。事極駭然。別軍職孫相龍汰去。
정조 3년 · 강
命禁府該堂重推。押來吏科罪。
정조 3년 · 목
敎曰。尹僖東催促拿來事。飭敎何等至嚴。則日行不過二三十里。宣傳官雖已入來。罪人杳無就理之期。不但僖東罪上添罪。論以紀綱。萬萬痛駭。該府若能嚴加督促。豈有是理。該堂爲先從重推考。押來之吏。不徒不爲䟎程。如是恣意逗遛。極涉無據。令該曹從重科罪。
정조 3년 · 강
命時囚柳鎭恒等問目取招。
정조 3년 · 목
義禁府啓言。慶尙前左水使柳鎭恒。戰兵船把立軍。謂以襲謬。廢其給代。軍餉米立本反作。大同米發賣。前虞侯李栭漢在任時。謂以戰船修補。狀聞論賞。極爲駭然。請刑推得情。敎以。繡啓中論列者。曰海貿頗重事也。曰更軍不立事也。曰大同發賣事也。曰請賞不實事也。凡此四件事。渠皆極口發明。不遺餘力。海貿則謂有革弊之效。更軍則歸之久遠之例。大同則發賣之罪。不但不服。水營元無大同各色。請賞則紬緞旗幟之措備。至過九十件。城堞公廨之建築。殆近五百數。新辦之夥然。有如是之故。弓箭甲衣修補之虛張數爻。果無利害於獲賞。縷縷分疏。終不直招。設如渠供。在朝家戢他不法吏之政。不必以渠原情。遽然取信。嚴問口招。以御史書啓中辭意。逐條盤問。使之擧實納招。渠果居官廉謹。事事修擧。則御史雖欲覓疵吹毛。何從而得乎。卽此一節。於渠罔赦之大端。御史旣曰有所犯。則勿論虛實有無。朝家則但信繡啓之外。無他道理。幷以添問目取招。又啓言。慶尙前兵使白東俊貪汚不法之罪。請刑推得情。敎以繡啓中臚列。不啻狼藉。供辭又極窘遁。或諉之謬例。或稱以㦖冤。觀其爲說。決不可以此取信。御史論罪。非比尋常不職之事。雖以贜汚之律勘斷。在渠無發明之端。焉敢以依帒未瑩之說。周遮彌縫乎。豈其御史之因他事被譴之故。認以爲幷與渠輩所犯。而自上或不欲深究而然。原情甚爲糢糊。嚴問口招。期於得情。勿論有犯與無犯。問目內條件。使之逐條明白指陳。俾勿如前之意。幷以嚴加究問以聞
정조 3년 · 강
命時囚李命勳等議處。
정조 3년 · 목
義禁府啓言。差備官李命勳吳大益朴賢秀等。册印奉詣時。幾致未及。請刑推得情。敎以。除刑推議處。又啓言。李喆運請議處。允之。
정조 3년 · 강
放時囚李彦祜等。
정조 3년 · 목
義禁府啓言。假注書李彦祜座目單子。不卽正書笞四十收贖。付過還職。又啓言。李恒祚金樂熙柳德中等不參貶坐之罪。請議處。幷敎以。分揀放送。
정조 3년 · 강
命時囚李栭漢。更爲稟處。
정조 3년 · 목
義禁府啓言。慶尙左水虞侯李栭漢。流伊修補之物。混入於論賞狀聞。極爲駭然。請刑推得情。敎以。柳鎭恒事。姑未出場。李栭漢。待結末。更爲稟處。
정조 3년 · 강
命二十七日殯宮別奠時。只承史及宗戚都監堂郞陪班事。分付。
정조 3년 · 강
命嶺南蘇弊之事。自備局申飭。
정조 3년 · 목
敎曰。任藩寄之責者。隨事克副委畀之意可也。況大如嶺南之道乎。時監司在任周歲。無甚有別般矯革之政。而適會此時。有此許多令本道蘇弊之事矣。予以爲政合明試之方。自備局申飭該監司處。毋或玩愒。期於一新。而事不急迫。且有待秋成擧行者。須可任之責成。近日辭疏。殊涉屑越。慶尙道御史書啓中弊瘼釐整前。道臣辭疏勿爲捧入事。政院亦爲知悉。
정조 3년 · 강
命罷職諸宗臣。幷敍用。
정조 3년 · 목
敎曰。飭已施矣。受祿之期不遠。罷職諸宗臣。幷敍用。
정조 3년 · 강
重推假注書李敏釆。
정조 3년 · 목
政院啓言。假注書李敏釆。莫重上敎。誤爲書入。事極駭然。本院請推外。無他罰。何以爲之。敎以。從重推考。
정조 3년 · 강
拿處御史黃昇源。
정조 3년 · 목
敎曰。今聞該房微稟。前御史處。雖有問啓之命。而尙不書呈。屢次申飭之下。堇書一段云。此何擧措。奉使而旣僨王事。問事而但見慌忙。揆以事體。良覺寒心。當初只命問啓。姑不拿問。意在曲念。而如是慢忽。復或延拖。則是尤難免奉使無狀之罪矣。當拿問處之。該房知悉。
정조 3년 · 강
分揀李命勳吳大益朴賢秀。
정조 3년 · 목
因義禁府照律啓請。敎以分揀放送。
정조 3년 · 강
照勘時囚李喆運。
정조 3년 · 목
義禁府啓言。李喆運請照律。允之。又啓言。喆運杖一百收贖。告身盡行追奪。流三千里定配。敎以。功減一等。
정조 3년 · 강
命時囚白東俊。嚴問口招。
정조 3년 · 목
義禁府啓言。白東俊更招。終不直告。請刑推得情。敎以。各項負犯。旣如是狼藉。則直所謂諱不得處也。渠有一分嚴畏之心。更招之下。焉敢一味隱忍。不卽輸情乎。設使渠有曖昧冤枉之端。對供之語。須皆逐段剖拆。隨問明卞然後。庶可謂白脫之道。而此囚則不然。校帖軍錢事。軍器民役事及潛賣穀包等事。或謂之俱在重記。或謂之初無染手。觀厥爰辭。所發命者。太不分明。所稱冤者。亦非可冤者。卽此一事。可知渠不事事不了了。儱侗昏聵之一端。以此治閫。難望擧職。固不足深誅。究其本罪。屬於贜汚也。在朝家懲貪之政。豈容以渠熹微自解之辭。遽然原恕乎。發問目取招。毋論罪之有無。如前。使之別白納供。今番諸般問目內條件。以某事無所犯。某事有所犯。逐條對供。可以自首者從實自首。可以申暴者從實申暴。俾無若初再招之未瑩。又啓言。白東俊更招。終不直告。請刑推得情。敎以。一招再招。一味糊塗。若此爰辭。其可曰發明乎。雖念乃祖。姑不加刑。其所犯贜之事。必須十分發明。直爲遲晚。獄體所在。不可任其攢那。嚴問口招以聞。
정조 3년 · 강
命時囚柳鎭恒問目取招。
정조 3년 · 목
義禁府啓言。柳鎭恒。終不直陳。請刑推得情。敎以。渠之罪狀。卽四條事。而第一第三第四條。證引有據。事實似然。此則或可歸之於繡啓之爽誤。乃至於更點軍事。本府議啓結語。雖以遲晚爲言。觀此爰辭。則所謂遲晚云者。非眞是輸款也。供中但以爲五十年襲謬之例。罪在因循。謂無發明之道云。此則在朝家綜核之政。柳鎭恒耳亦決不可以循襲之罪。混勘於首犯之律。到今本事。不可專歸鎭恒。而不問御史也明矣。爲先以鎭恒四條罪狀臚列者。繡啓囚供之相左處。自政院卽爲問啓於御史。待不批。自本府出意見發問目取招。
정조 3년 · 강
義禁府。以李喆運泰安郡定配押送啓。
정조 3년 · 강
惠慶宮進服加減六和湯十貼。命製入。
정조 3년 · 강
召見藥房提調于誠正閣。都提調徐命善。提調具允鈺。副提調沈頤之。
정조 3년 · 목
予曰。 惠慶宮進服淸暑六和湯十五貼。改以加味六和湯似好。命善曰。未知証情若何。予曰。別無顯証。但元氣積敗。或多上升之氣矣。予曰。尹僖東之尙今不來。尤爲無據。本事之外。慢命之罪。尤所難宥。命善曰。誠爲無據矣。予曰。鎭恒之供文極好。必非渠作。命善曰。素以能文名矣。予曰。又有善治之名矣。予所深惡者僖東。而所欲恕者鎭恒也。似涉扶抑。而靜夜思之。使僖東處鎭恒之事。則必無異同矣。
정조 3년 · 강
召見都監堂郞于集祥門西挾室。都提調徐命善。堂上金華鎭鄭光漢鄭民始。都廳鄭志儉。
정조 3년 · 목
予曰。柳鎭恒四件罪狀中。更點軍。渠供以五十年謬例因仍襲來云。則與渠創行有異。至於旗幟。雖御史。旣以鮮明爲言。且城堞修改。殆爲九千餘數。以此論之。軍容城堡。其功亦多。設有些少罪過。亦足將贖。何況所謂四件事。皆有發明之端乎。命善曰。聖敎允當矣。予曰。大體御史。於鎭恒僖東事。毀譽不實。貶褒惟意。至於昨日問啓。又不成說。當初不擇御史。寔予之過也。命善曰。人心豈可測乎。予曰。靷行時路祭所。宮人輩必致★(口+還)★(口+沓)之弊。今番則另爲痛禁。勿使近入。至於班次先後。亦易亂雜無統。何以則好耶。命善曰。嚴加申飭。似當井井矣。予曰。各軍門中事知者五六人。別定領役部將。使之檢飭何如乎。民始曰。如是則好矣。予曰。今番前後所費。可量三萬乎。華鎭曰。成服前所入。已爲六千餘兩矣。予曰。明日習儀時。內庭及端陽門內執事之當入者。其數幾何。禮判出去知入也。予曰。尹僖東尙今不來。何故云耶。承旨洪樂彬曰。有身病如是遲緩云矣。予曰。望日交龜。至今不來。亦甚怪訝。肥且有病。若或致死。豈勝慘哉。樂彬曰。何至於斯乎。予曰。白東俊供辭亦混同。爲人未渠矣。予曰。御史再次問啓。漸爲未瑩。實無可言。且許多邊將。初無一人貶論者。豈皆善治。必有曲折矣。御史今在何處。樂彬曰。待令闕外云矣。予曰。發靷時守奉官所騎。分付司僕。覓給小馬也。
정조 3년 · 강
命昨日敍用宗臣。卽令該曹。一倂付職。
정조 3년 · 강
命御史問啓柳鎭恒處問目更招。
정조 3년 · 목
政院啓言。因罪人柳鎭恒原情。四件罪狀。問於前御史黃昇源處。則以爲。臣潛入左水營。則民怨不一。而海貿煩重事。海物貿易。比前倍蓰。而雖以全鰒貿易言之。民間貿納。可至七八兩。至於一年責應三四百貼之說。色庫輩以過實納招故。臣於書啓。只以海貿煩重。有所論列。更點軍事。戰兵船更點軍。不爲把立。其給代錢。則作爲官用。怨言播聞故。臣推覈於該掌將校。依供辭書啓。軍餉米立本事。發賣立本。辭說浪藉故。臣推覈於本營倉色。則立本軍米。合爲一百十二石。而此則吏房次知發賣。色吏私自犯用。又爲二十六右。大同米。三次運賣故。從實載錄於書啓。軍器事。改備的實故。據實載錄書啓。而臣不敢縷縷陳卞云矣。敎以。以此問啓。下該府。柳鎭恒處。添問目更招
정조 3년 · 강
命御史黃昇源對啓嚴飭。
정조 3년 · 목
敎曰。柳鎭恒事。自初供。已知本事之果無模捉。而實有虛謊之嘆矣。雖以重繡啓重民命之義。斗護御史至于今日。而今則事情如是緯繣。有不容一昧含忍。一昧曲循。而況昨日御史問啓之所對。鎭恒更招之所供。其明白與囫圇。自有公眼之可卞者。然猶屬之三令。昨日御史問啓。姑爲勿施。自政院更卽問啓本事虛謊委折於御史處。朝筵入侍承宣。旣承筵敎。昨日問啓中。太不成說處。全然未瑩條。使分明對啓事嚴飭。國體所在。御史之罪。豈止問啓。而以惜其官之意也。復有此問啓之命。而所對又復儱侗。則自有重繩之道。亦令知悉。
정조 3년 · 목
義禁府啓言。白東俊終不直招。請刑推得情。敎以。爰辭極爲未瑩。區處又甚泛忽。更欲推問。則徒傷國體。姑先出意見議處以聞。
정조 3년 · 강
詣集祥門西挾室。行習儀。
정조 3년 · 목
時至。詣殯宮習儀發靷禮訖。予曰。大輿已至路祭所乎。傳語連爲催促。予曰。馳送宣傳官路祭所。日熱如此。輿士軍得無傷者。特爲勞問。予曰。尹僖東來到西氷庫後。病勢旣重。不食糜飮。則項足鎖之解脫與否。問于禁府。旣非死罪。且聞有病。故各別救療之意。昨已下敎矣。此敎不傳而不得聞歟。幷爲知入。返虞習儀。至魂宮後。予曰。俄往路祭所哭拜乎。都監都提調徐命善曰。爲之矣。予曰。神輦降輿時。自上迎哭。則百官亦當哭四拜。此則奉慰故。當爲四拜矣。命善曰然矣。予曰。正日儀註。以此磨鍊也。
정조 3년 · 강
拿處禁府都事洪留浩。
정조 3년 · 목
敎曰。尹僖東之遲滯。意者有病。故昨以救療押來之意。至於馳驛傳敎。則身爲都事。目擊其病重之狀。則雖死囚鞠囚。或狀聞緩期。或手本先報。自有其例。今者都事。初無上聞之事。忽以物故草記。事極駭然。有關後弊。當該都事。爲先拿處。
정조 3년 · 강
命時囚白東俊詳査稟處。
정조 3년 · 목
義禁府啓言。白東俊之罪。令道臣詳査啓聞後。請稟處。允之。
정조 3년 · 강
召見都監堂上鄭民始于集祥門西挾室。
정조 3년 · 목
予曰。御製輓章粧䌙乎。民始曰。爲之矣。予曰。望哭儀註添入乎。民始曰。昨已爲矣。
정조 3년 · 강
命下玄宮時擧哀。返虞時迎哭處所磨鍊。
정조 3년 · 목
敎曰。下玄宮時擧哀處所。以魂宮內神門外爲之。返虞時迎哭處所。以魂宮外神門外爲之。幷隨地之宜。坐向磨鍊以入。
정조 3년 · 강
命園所帳外排立軍。勿爲磨鍊。
정조 3년 · 목
敎曰。園所旣不設欑宮。直詣隧道閣者。爲除糜費也。布帳不設。則帳外排立之軍。除亦無妨。且是霎時之間。勿爲磨鍊。
정조 3년 · 강
命哭禮時。出還宮侍衛。以入直磨鍊。
정조 3년 · 목
敎曰。下玄宮及返虞哭禮時出還宮。自魂宮門爲之。旣是咫尺。侍衛雲寶劍外。但以入直磨鍊。槍劍及挾輦軍副輦儀仗。幷勿磨鍊於節目事分付。
정조 3년 · 강
召見都監堂上金華鎭鄭民始于誠正閣。
정조 3년 · 목
予曰。卿近日連爲勞悴矣。然夜則家宿。謂之夙夜奔走則不可。今日何不早入來乎。華鎭曰。未及入來矣。華鎭曰。孝徽宮懸板。依 孝明殿。揭於正堂乎。予曰可也。予曰。明日別奠祭文當書下。紙及筆硯入之。
정조 3년 · 강
命領府事鄭弘淳敍用。
정조 3년 · 목
敎曰。不過體例間事。且經數日。前領府事鄭弘淳敍用。
정조 3년 · 목
敎曰。前承旨李義弼尹勉升敍用。又敎曰。前翰林李信祜敍用。口傳付職。
정조 3년 · 강
有政。吏曹判書鄭尙淳。兵曹判書權噵進。
정조 3년 · 목
以趙㻐爲弘文提學。曺遠振爲丹陽郡守。領府事鄭弘淳單付。
정조 3년 · 강
重推兼春秋金健修。
정조 3년 · 목
承旨鄭元始啓言。下番翰林李信祜入侍後。事當上番兼春秋出去。下番兼春秋陞爲上番。而下番金健修。經先出去。事甚未安。請重推。從之。
정조 3년 · 강
命兵曹堂郞捧現告勿論。
정조 3년 · 목
政院啓言。時御所公廨窓戶閪失時。入直兵曹堂郞捧現告。今已來到。何以傳旨捧入乎。敎以。衛將旣已分揀。此亦勿論。
정조 3년 · 강
命柳鎭恒議處。
정조 3년 · 목
義禁府啓言。柳鎭恒不爲直招。所當請刑。而旣有草供入之之命。請上裁。敎以。議處。
정조 3년 · 목
予曰。三明日次對。進定於明日。予曰。大臣兼二軍門提調。前例知入。予曰。左相兼帶禁衛營都提擧許副。
정조 3년 · 강
左議政徐命善箚辭禁營都提擧之任。批許勉副。
정조 3년 · 목
箚略曰。臣昨伏承提擧禁營之命。而臣方帶訓局。則本無幷兼之例。恭竢處分。批以。箚辭若此。卿之兼帶禁衛營都提擧之任。才命勉副矣。仍命遣史官傳諭。
정조 3년 · 강
江原監司李亨逵上疏辭職。賜批許之。
정조 3년 · 강
洪忠監司李命植疏陳病狀。仍乞遞。賜批許之。
정조 3년 · 목
批以。言私至此。本任許解。
정조 3년 · 강
正言徐有鍊陳疏辭職。請討鄭妻龜柱之罪。賜批。
정조 3년 · 목
疏略曰。顧今合辭齊籲之日。臣何敢言私。而臣之情勢。進身無路。乞削臣職。噫鄭妻島置之擧。是何失刑之至此也。圖危 宗社。謀逼聖躬。罔非此賊之罪也。惟彼龜柱。亦與鄭妻無間。其三案大罪。已是萬古所無之凶逆。而獨靳加戮。其咈人心違天意何哉。伏願夬施兩賊之誅。批以。所陳事。悉諭於前後三司之批。爾其勿辭察職。
정조 3년 · 강
大司諫李奎緯。正言安廷玹聯箚。請鄭妻嚴加把守。禁府都事施竄配之典。賜批。
정조 3년 · 목
箚略曰。伏以鄭妻之劇逆。今玆薄竄。適增其狼毒之性。禁防不嚴。則無異在城外時。亟命地方官。嚴加把守。抑有駭惋者。今番尹僖東之拿來也。殿下必欲生之。而都事促其死。事甚痛駭。當該都事。亟施竄配之典可也。幷乞省察。批以。上款事。思欲量處。下款事。先已拿處。當酌勘矣。
정조 3년 · 강
命差備中官宋來泰。令該府處之。
정조 3년 · 목
領議政金尙喆曰。得聞彼國物議。則不以元朝爲重。而歸重於生日云。曾前康熙生日。送使齎付方物。而明年八月。亦似如前送使。而尙無咨文。今番冬至使。探知彼中物議。送使與否。待其回還。請議定。予曰好矣。尙喆等曰。今番罪人出置海島。若無防閑。則誠有難測之慮也。左議政徐命善曰。奴僕相通。豈無意外之憂哉。予曰。本府自當禁之矣。命善曰。臣亦申飭矣。予曰。宜其死而至今苟存者。亦可異也。尙喆曰。今番嶺南御史事。實爲朝廷之羞矣。黃昇源未能諳鍊凡事。而帶行本道兵使軍官。尤不成說矣。予曰誰也。尙喆曰。尹僖東之幕禆云矣。予曰。所以純褒尹僖東者。豈其以此耶。尙喆曰。向因楊牧所奏畿民弊瘼啓。下備局稟處矣。此亦今日回啓乎。予曰。此是大政。豈可已乎。副提調進前讀奏。吏曹參議柳戅曰。此則只依楊牧所奏條件故。不過山直等弊。而如校院募屬之大弊。則不入此中矣。予曰。旣下備局。卿等出去。使本道更爲抄出校院募屬等弊。而其他遺漏之弊端。亦皆一一條列。以爲消商釐正之地也。司直洪國榮曰。此弊先自京畿釐正。可無騷擾之患矣。予曰。雖是爲民祛瘼之事。而若一時幷發。則必多騷擾之弊。卿言誠是矣。予曰。此外柴場之弊。亦大矣。國榮曰。此弊甚多矣。予曰。不特此也。雖封山。亦無所憚矣。予曰。諸宮房山直及墓直。其弊不少。亦若一例釐正。則必有呼冤。而比諸白骨徵布之冤。則抑豈不愈乎。命善曰。聖敎允當矣。戅曰。臣待罪東萊時。見一校校生夥然。以此之故。軍丁尠少。此亦不可不釐改矣。國榮曰。外方從當査正。而畿內當先爲之矣。戅曰。此是方今之大弊矣。江華留守洪樂純曰。勢家墓直。雖官威。亦無奈何矣。戅曰。若使宰相。先爲自首。則誰敢隱諱乎。予曰。副提調之言是矣。法綱雖弛懈。職在卿宰者。豈可不遵朝令。而依前掩置乎。國榮曰。士夫家之墓。最多於畿內。而湖中嶺南。又次之矣。予曰。朝家每以白骨之徵。黃口之簽。爲第一憂。而勢家之墓直。宮房之山直。都是逃丁之藪。而置不擧論。幷與校院之所屬。若統而論之。其數足充白骨黃口之代。而曾不念及於此。徒使吾民。偏受其困。寧不哀哉。此則任之副提調。試自京畿釐正。次及於諸道也。兵曹判書權噵曰。五家作統。實是良法。而今則此法蕩然。若使移去移來之際。無公文者不受。則似無逃去之弊矣。國榮曰。都民休戚。專係秋曹京兆之得人。而朝除暮遷。安望其實政之能副其職耶。予曰。予甚愧矣。御極已及三年。而尙未見治效之著。此雖由於予之不能有爲。而亦莫非在廷無承佐之人故也。可勝歎哉。命善曰。近來居官者。實無盡職之人而然耳。予曰。從古立國旣久。則自不得不更張矯革。而矯革更張。其亦有道。如宋神宗之時。不可不更張。然以其不善更張之故。未見其效。反致其弊矣。尙喆曰。如欲一更新之。則必有斲小之嘆。治國亦然。惟在聖上之體念矣。予曰。舊法守而勿失。亦自不易。而更張之道。比若調琴。一弦促則當弛一弦。不可弦弦皆易。其改不改。亦維時矣。時之義。豈不大矣哉。尙喆曰。觀象監兼敎授。旣無管領之處。雖盡罷祛。亦似無妨矣。予曰。何必罷乎。予見禁漏官。最爲可矜。多有貧窮無依之類。夏未穿葛。冬不衣絮者。以其曺司之故。獨有偏勞之歎矣。國榮曰。凡於殿座時。禁漏官中曹司之人。奔走於告時。其勞可矜。而及賞格之下。每歸於居其首而偃便者。此弊宜有所軫念也。且臣曾見無賴之類。多稱禁漏官。而未幾。或有得除東班之職者。故怪而問之。則皆以爲不必供其役也。托名於此。則爲得官之階梯云。渠輩旣無所事。又無其勞。而公然冒稱。徒爲覓官之計者。誠爲可痛矣。予曰。誠如卿言矣。此後則嚴戢此習。一從久勤遷轉。則於此輩。當無稱冤偏苦之歎也。尙喆曰。此輩不合於除職矣。予曰。不然。予於登極初。問其最久勤一人而除職。其後見之。則足可堪當。不下於此人。則左相當知之矣。命善曰。此人卽臣所差監牧官者。而聞其居官。足可堪當云矣。予曰。果若視其久勤。以爲遷轉好矣。而兼敎授之不善奉行者。爲先定式施罰然後。可以申飭矣。樂純曰。今秋當爲水操。當與喬桐府使永宗僉使。合操於江華前漾。預爲定式爲宜。敢達矣。予曰。更加商量爲之好矣。予曰。以今番破船事觀之。朝令之解弛可知也。靈巖船所載。竝太幾三千石。而通計四五船致敗所失則殆爲四千石之多。此豈成說乎。船漢勘罪。猶屬歇後。地方官固當罪矣。該道監司亦不可無飭矣。尙喆曰。聖敎至當矣。予曰。臺臣之言雖如此。予旣貸其死。而置於島中。則是誠不忍傷 先大王鍾愛之恩也。予何以更有所指揮於其間乎。旣有地方官。似必嚴防也。尙喆等曰然矣。尙喆曰。未捧結案。不爲追律之處分。聖意有在。而獜亮輩。何待結案與否乎。予曰。臺言雖有所見。然法者。在於用之之如何故。弛張之除。權衡之時。易失其中。而難得其平。今若依臺言添入。則此後雖罪不及獜亮者。將必有比而同之。不免過濫之歎。此予所以審愼者也。大司諫李奎緯曰。臣非曰改之也。只欲懸註其下。以爲區別矣。予曰。如賊能者。旣無斬屍之法。則只當孥藉。而其子已死。田畓未知幾何遺在。而更無施法之處矣。若興文徑斃。則自當置於不論之科矣。但以予涼德。遭時多艱。至如宮衛單疏。寢宇淺薄。殊無君門如海之意。以致匹夫挾匕之變。若使君綱之立。如天之不可階升。則豈有如此之變乎。國榮曰。懲討國逆。固無彼此之殊。而於龜柱。朝廷尤當各別討之矣。予曰。龜柱荐棘乎。諫長考見笏記也。奎緯曰。初不荐棘矣。予曰。龜柱之尙不荐棘。誠是怪矣。予曰。姑舍其不忍言之說。就其中最小者而言之。 先大王在位時若有下詢。將至何如境也。苟究其本。則金時默自以爲知之。至於懸保者也。戅曰。尙魯之不用追律。此豈國有法乎。予曰。其支屬之散處島中。亦一禍根也。戅曰。尙魯之三字說。至今思之。不覺心寒。而趾海輩又其族屬。則尙魯之爲諸賊根扺者。有如此矣。予曰。此無他。莫非予遭不幸之致也。戅曰。何不夬施乾斷。以除其禍根乎。予曰。予所以爲難者。不但有蔓及之患。且逆非一種姑。實恐隨除而隨出。豈非難乎。戅曰。豈可容貸乎。予曰。予未知尙魯之何以締結於聖國。而其時致仕。又何卒遽也。國榮曰。人皆謂勒致仕矣。予曰。史牒亦多有勒令致仕者。皆若此之類也。前聞蔡濟恭爲都承旨時。與尙魯同爲入侍。而見之。則所對之言不聞。但以手劃地而書之云矣。尙喆等曰。尙魯所爲極兇矣。予曰。今日次對。初則若無可爲之事。而諸臣所奏對甚多。其中亦多有實政實事之可稱者也。
정조 3년 · 강
許施嘉山郡漂戶當年停糶之請。
정조 3년 · 목
領議政金尙喆啓言。平安監司金鍾秀狀啓以爲。嘉山郡民家漂失。爲十四戶矣。當年還上停捧。自有前例。請令廟堂稟旨矣。當年停糶。係是舊例。請依狀請施行。從之。
정조 3년 · 강
命節使名。以兼謝恩使差出。
정조 3년 · 목
領議政金尙喆啓言。回還謝恩使之行。賜物謝恩方物移准咨文。與賜筆謝恩方物移准咨文帶來。而方物移准。則例有無方物稱謝矣。此二起謝表。預爲撰出。順付於節使事分付。而使名。以冬至兼謝恩使差出請分付。從之。
정조 3년 · 강
差下備局堂上李徽之等。
정조 3년 · 목
領議政金尙喆啓言。行司直李徽之。刑曹判書趙㻐。工曹判書鄭好仁。備局堂上還差。湖南句管行右參贊洪樂性。京畿句管吏曹判書鄭尙淳。北關句管趙㻐。海西句管漢城右尹李性源請差下。從之。
정조 3년 · 강
飭各邑隱丁漏籍之弊。
정조 3년 · 목
吏曹參議柳戅啓言。軍丁之隱漏。其弊多端。而未有甚於漏籍之爲害。各邑籍法疏漏。富戶壯丁圖免。只以無依之類苟充。元戶之不能支保。皆由於此。不可不及時釐正。若復如前。多漏富實之弊。則該守令嚴加重究。道臣亦爲勘罪之意。請嚴加申飭。從之。
정조 3년 · 강
命蔭官參外人復職。幷計前仕。
정조 3년 · 목
吏曹判書鄭尙淳啓言。蔭官參外人之。若爲甄復。則例爲通計前仕。而年前萬寧殿官及向來內侍敎官權減之後。其時作散人復職。事當依例幷計前仕。而不可自下擅便。何以爲之。從之。
정조 3년 · 강
命故學生李義淵持平贈職。
정조 3년 · 목
吏曹判書鄭尙淳啓言。故學生李義淵。年前因筵臣陳達。有增職之命。而尙不得擧行。敢達矣。敎以。然則以持平增職也。
정조 3년 · 강
命江都餉米。洪忠道貸去。幷耗推來。
정조 3년 · 목
江華留守洪樂純啓言。江都物力。本來不敷。而今當兩營合設之時。如壯義旅賞射之資。亦難措手。而他無周旋之路。本府餉米二千餘石。自洪忠道貸去。而至今不報。事甚無謂。幷耗推來。以此還分取耗。以爲償射之資。儲留之道。誠合事宜。申飭該道。請及時輸送。從之。
정조 3년 · 강
命楸子島別將設置便否。狀聞後稟處。
정조 3년 · 목
兵曹判書權噵啓言。楸子島別將新設。有稟處之命。敢稟。予詢前道臣武將。承旨鄭民始啓言。設置官長。則館舍廩祿等節。亦必先爲區劃然後。始可議爲。而物力亦無出處。似難輕議矣。訓鍊大將洪國榮啓言。有難臆對矣。御營大將李敬懋啓言。不必設鎭將。自本官擇定將校一人。作爲任窠似好矣。權噵又啓言。本島無官長之地。重罪人編配。事涉疏虞。且雖欲設置。而接濟之節。亦不可不先爲措置然後。始可議定。令道臣詳察事勢當否。請以爲狀聞處之。敎以。令本道道臣。設置之便否。區劃之物力。參量事情。出意見論理狀聞後。更爲稟處也。
정조 3년 · 강
命柳鎭夏收用。
정조 3년 · 목
副司直洪國榮啓言。柳鎭夏向因禁軍別將時事。有亞將勿擬之特敎。今則宜有收用之道。且因開釋之敎。其間已經坡牧矣。如禁御中軍。則似當蕩滌備擬。故敢達。從之。
정조 3년 · 강
命三軍門哨官陞六人。以訓鍊主簿輪回區處。
정조 3년 · 목
副司直洪國榮啓言。三軍門哨官陞六之人。無他遷轉之道。以訓鍊主薄一窠。輪回差擬。而近來銓曹多不收用。另飭銓曹。俾無違越定式似好。敎以。申飭。斯速區處也。
정조 3년 · 강
命禁軍二內久勤一窠。以駕後駕前輪差。
정조 3년 · 목
副司直洪國榮啓言。駕後禁軍。卽護駕禁旅。所重自別。自前願入者。特以久勤之稍速故也。自一內爲宣薦之後。一內禁軍之久勤。移屬各番久勤故。禁軍之不願屬駕後者。以其久勤之無彼此而然也。二內元久勤一窠。以爲駕後駕前每都目輪回間差之窠。爲懋實之政。請下詢大臣處之。領議政金尙喆啓言。依此施行似好矣。左議政徐命善啓言。以駕前駕後輪差之論。極便當矣。敎以。所奏好矣。依此定式施行也。
정조 3년 · 강
命禁營餉色太。均廳給代米中。以甲太例換送。
정조 3년 · 목
副司直洪國榮啓言。禁營餉色太邊不足。放料苟艱故。年年以錢付諸吏輩。使之貿納。不但過限。又從以尾閭。作一痼弊。臣意則均廳移送給代米中。除留七百石。以甲太例換送太一千四百石。則所益甚大。請以此擧行。從之。
정조 3년 · 강
命御史黃昇源削職。
정조 3년 · 목
領議政金尙喆啓言。嶺南御史黃昇源。帶去前右兵使尹僖東時幕云暗行御史之借率本道營閫之禆。前所未聞。黃昇源請削職。從之。
정조 3년 · 강
領府事鄭弘淳陳箚請譴。賜批。
정조 3년 · 목
箚略曰。頃於敦府進香之日。適有賤疾。終犯闕禮之科。聖度寬貸。只從薄罷。不意恩敍旋降。爵秩如故。聞命兢惶。無以自措。敢暴危悃。乞降譴罰。批以。一時體例間事。眞所謂匪怒也。且予旣無深意。卿安用介懷。卿其安心勿辭。須卽肅命。仍命遣史官傳諭。
정조 3년 · 강
命吏曹判書鄭尙淳。兵曹判書權噵越俸三等。
정조 3년 · 목
敎曰。近者百隸。莫不怠慢。而至於銓曹。則所任尤非閑漫各司之比。雖謂之表率可也。以政坐事。前後申飭。非止一再。至於今日。則次對時下政命。而兩銓諸堂。旣皆入侍親聽矣。退卽擧行。固何所妨。而況提問之下。猶不開政。飭敎之後。强始赴坐。以在闕之政官。而卯初命下。申後開政者。不但事未前聞。其於傷體貌壞紀綱。予則以爲所係非細。豈以予事事必皆任之。不欲提撕而然乎。目今朝象。未見不大聲以色之效。秪覺泛泛悠悠。日趨玩愒委靡。莫可收拾之境。豈非大可寒心者乎。今日吏兵曹赴政堂上。姑先越俸三等。該房承旨亦皆爲先從重推考。
정조 3년 · 강
命吏曹參判兪彦鎬牌招開政。
정조 3년 · 목
敎曰。旣以當處分下敎。則赴政政官。不可晏然開政。吏曹參判兪彦鎬。卽爲牌招開政。
정조 3년 · 강
命別軍職孫相龍勿汰。
정조 3년 · 목
敎曰。近來政院事。多如此矣。雖是承宣之不職所係。在於政令得失。豈非大是可悶之事乎。別軍職孫相龍之遞任後。過屢日不爲現身之故。甚以爲訝。問于政院。以富平之爲兼營將與否。則政院以原非兼任回奏。認以相龍之故爲遲滯。果有汰去之命矣。今因言端知之。更問該曹。果是兼營將云。然則處分誠顚倒矣。別軍職孫相龍勿汰。伊日覆奏承旨。所當嚴加處分。而遞罷亦屬支離。爲先從重推考。
정조 3년 · 강
大司諫李奎緯陳啓討賊。幷賜批。
정조 3년 · 목
陳啓以爲。昨以喬桐府出置罪人鄭妻防守軍陳箚。獲奉量處之批。而今日無下敎。臣實憂鬱。豈可泛忽而不可憲乎。批以。旣諭大臣。依此爲之。又啓以爲。伏聞殿下有受敎定式。逆賊之不結案徑斃者。勿令孥籍云。臣實欽仰。而如獜亮等元凶。賊能輩極逆。亦以此受敎。不施當施之典可乎。須於此受敎下懸註云。如獜亮輩凶逆者。不在此例云。則似無弊矣。批以。旣防之法。不可旋壞也。
정조 3년 · 강
有政。吏曹參判兪彦鎬進。
정조 3년 · 목
敎曰。政批旣命仍爲之。而儲窠甚多。勿論緊漫。今日政盡數差出。以趙㻐爲知經筵。李明中爲洪忠監司。具㢞爲江原監司。○敎曰。向以文參上疏滯事。特敎定式之後。似以窠窄。姑無一人之疏滯。而雖曰不獲已之事。豈非無實之甚者乎。文臣前銜作散官案。近適修入。而又見闕案。復職之窠。至於此多。政月則相値。而特敎不用拘束。其中詞訟外窠。依初定式。使之調用。以爲務實之政事。分付銓曹。 再政。以鄭志儉爲應敎。黃景源爲同成均。徐有隣爲同經筵。羅處大爲溫陵參奉。初仕也。
정조 3년 · 강
命灣尹廣尹。斯速薦望。
정조 3년 · 목
敎曰。兩道道臣。皆以守令移拜。灣尹廣尹之代。斯速薦望事。言于廟堂。
정조 3년 · 강
命罪人龜柱圍籬。
정조 3년 · 목
敎曰。誠如諫長所奏。以龜柱尙不荐棘。近來討逆。皆如此云者。果的確之論。原臺啓許與不許之遲速。惟在處分。而論以王法。不加圍籬者。其可成說乎。黑山島定配罪人龜柱。先加圍籬。以待朝家處分。
정조 3년 · 강
命時囚白東俊照律。
정조 3년 · 목
義禁府啓言。白東俊因慶尙監司査啓。請照律。允之。
정조 3년 · 강
掌令南䳽聞上疏辭職。仍討逆。賜批。
정조 3년 · 목
疏略曰。臣患暑之餘。兼發吐瀉。實無趨朝之望。乞削臣職。噫鄭妻之妖惡。而移置咫尺之島。恐無伸王章之日。若然。則龜賊之島配。謂之罪已懲而不寘之法。相福瑩中。謂之罪已行而不加之律乎。伏願更加三思。明正典刑。批以。所陳當留意。爾其勿辭察職。
정조 3년 · 강
以宋煥億爲廣州府尹。鄭志儉爲義州府尹。備薦也。
정조 3년 · 목
敎曰。直閣今日政差出。 以金憙爲直閣。朴師崙爲驪州牧使。
정조 3년 · 강
命諡號時正副使品數。參酌磨鍊。
정조 3년 · 목
敎曰。諡號時正使品數。取考園所上諡例。更令都提調。參量稟處。然則副使品數。前例亦當有之。一體參酌磨鍊以奏。
정조 3년 · 강
命殯宮進香器數。詳考磨鍊。
정조 3년 · 목
敎曰。殯宮進香器數。雖念經費。方欲減省。至於官司。似不當用辛未之例。亦令禮判。詳考參酌磨鍊。登對時稟處。
정조 3년 · 강
命三年內儀文。相議稟處。
정조 3년 · 목
敎曰。向者猶以追念謙把之意。諡日靷日返虞日。各項陪從及執事官。皆依辛未年例爲之事。曾有下敎。而今則旣遵皇朝典禮。凡諸儀節。當從園例也。塡差時品數陪從之官司。參酌園例磨鍊稟之。三年內儀文。係是我朝初有之事。禮兵曹堂上。旣帶本都監提調。況都提調旣是時任大臣。且鍊此等格式。從速相議。登對時稟處。
정조 3년 · 강
命挽章製述官裁定抄啓。
정조 3년 · 목
敎曰。挽章製述官。 陵爲九十六人。墓則外喪爲八十人。內喪爲五十人。外小喪則爲六十人云。園則視此當爲增減。以此意傳于都提擧裁定。分付吏曹。抄啓別單。更爲修整書入。
정조 3년 · 강
命行奠路祭。依此傳敎擧行。
정조 3년 · 목
敎曰。靷日以當日返虞之故。丁字閣勿設欑宮。但於隧道閣內。設小次住行奠。仍行朝上食。而路祭所。靈座亦勿出奉。但於魂魄輿前。設次行奠之意。已有所詳敎於園所堂上。又有所書下於別單中矣。昨聞都提調所奏。未能諦聽。尙未領會云。依此所下傳敎擧行之意。更爲申明分付。
정조 3년 · 강
承旨林鼎遠陳疏自引。賜批。
정조 3년 · 목
疏略曰。臣於再昨秋赴任之初。閱視城堞公廨。則不可不修築。而本府素乏石材。果令燔甓燔瓦。而至於發賣一節。倭館如有破傷處。自本府燔瓦修改。乃是常例。雖欲和賣。必不肯買。臣罪焉敢誣也。在臣自靖之道。何敢晏然冒膺。乞賜重勘。批以。爾其勿辭察職。
정조 3년 · 강
命役民弊端嚴飭。
정조 3년 · 목
兵曹啓言。興仁門門閾磚石。習儀前掘去。發靷後塡補。而使役軍丁陪往大將。都遊軍中除出赴役。合本曹郞廳。檢飭各該司擧行。自始役日。每夜把子圍排。分付繕工監待令。而把守軍亦令御營廳。依例定送。與同門將卒。嚴加守直之意。請分付。允之。敎以。聞曹郞役民之際。不無弊端。而令番則俾勿如前事。另加嚴飭。
정조 3년 · 강
禮曹。以元嬪喪服制問議啓。
정조 3년 · 목
該曹啓言。今此元嬪喪。自上服制。問議于時原任大臣及儒賢。則領議政金尙喆以爲。禮官所引周官服制之論。開元禮公除之說。俱爲可據之端云。左議政徐命善以爲。周禮開元儀。旁參考據。恐合禮意云。領府事李溵。判府事鄭弘淳以爲。臣等之見。與領左相無異云。祭酒宋德相以爲。以臣寡陋。不敢臆決云。大臣儒賢之議如此。請上裁。
정조 3년 · 강
命注書翰林原啓下外。挽辭製進。
정조 3년 · 목
敎曰。古例。翰注亦多被選之例。今番啓下之事。上下實注書諸翰林原啓下外。挽辭使之製進。
정조 3년 · 목
敎曰。吏房多有做錯事。該房承旨推考。
정조 3년 · 강
命昌城府使申應周。遞付京職。
정조 3년 · 목
敎曰。別軍職。只有二人。番次。元無輪回之人。侍衛之職。事甚苟簡。合有變通之道。昌城府使申應周。遞付京職樞御例授。使之直爲啓下。
정조 3년 · 강
命罪人景行加刑究覈。李大白發配。
정조 3년 · 목
刑曹啓言。罪人景行。以逆賊緣坐。逃還城中。李大白。以景行保授主人。符同景行。潛與上京。牢諱不告。請加刑得情。敎以。幷下本道監營。景行嚴加刑訊。究覈情節。如無隱情。加刑移定配所發配。李大白亦令道臣。加刑推問後。遠地發配後啓聞。
정조 3년 · 강
命罪人金龍河等照勘。
정조 3년 · 목
刑曹啓言。御寶僞造罪人金龍河。僞帖書給罪人李龜大。僞帖買賣罪人朴二尙等。請照勘。允之。
정조 3년 · 강
差下實錄堂郞李徽之沈樂洙等。
정조 3년 · 목
實錄廳啓言。本廳堂上副司直李徽之還差下。郞廳沈樂洙權以綱請差下。允之。
정조 3년 · 강
命松都市民下送時。各給米升。
정조 3년 · 목
漢城府啓言。松都市民五十名。今方上來。輿士軍自願。而俱是市民。則有難責定於坊民之役。引曳軍中。添付使用後。卽爲下送之意。請分付允之。敎以。奉輿後卽其地。以傳敎內辭意勞問後下送。下送時。令惠廳各給米升事。分付陪往大將處及惠廳。
정조 3년 · 강
以趙㻐。海溪君★(火+集)。安川君烓。爲都總管。鄭昌順爲副總管。
정조 3년 · 목
因總管變通草記。敎以。未肅拜總管許遞。與未差之代。口傳差出。
정조 3년 · 강
命漂人另加守護供饋。
정조 3년 · 목
敎曰。全羅道古群山漂人止泊處。另加守護供饋。卽爲依願移接內洋事。星火分付道臣處。
정조 3년 · 강
命中官問名重推。承旨推考。
정조 3년 · 목
敎曰。朝者。以今日卽無故日。而兩司請牌啓辭。何不入之。有所下敎。而又以都憲雖已肅名。而他臺臣之果亦詣臺與否。又有所提問於該房矣。中官司謁。轉相誤傳。至有未入來臺諫牌招事。書出傳敎之擧云。中官則査問知名。以從重推考。捧傳旨。雖以政院言之。傳敎之下。受書頒布。似非異事。而論以惟允之責。兩司旣皆備員。方又傳啓。則決知其誤傳之敎矣。然則何不以兩司詣臺方傳合啓。此外臺諫。更爲牌招乎云云。不卽覆稟乎。傳敎書出承旨亦爲推考。
정조 3년 · 강
命中官宋來泰刊名放送。
정조 3년 · 목
敎曰。觀此禁府錄啓公事。當此歊炎。滯囚猶至數人。已保放者。未査啓者外。皆令今日開坐。或取招。或照律。或議處以聞。時囚中前虞侯李栭漢。初以待出場讞啓爲敎矣。今則柳鎭恒。該府旣已議處。栭漢亦不可公然淹囚。一體議處。中官宋來泰。令內侍府刊名後放送事。幷卽分付該府。
정조 3년 · 강
命時囚柳鎭恒勘放。李栭漢分揀。
정조 3년 · 목
義禁府啓言。柳鎭恒杖八十收贖。告身三等。敎以。功減一等。又啓言。李栭漢別無可問。合有分揀。請上裁。從之。
정조 3년 · 강
召見魂宮都監堂郞于孝徽宮。左議政徐命善。戶曹判書金華鎭。兵曹參判鄭民始。禮曹判書鄭光漢。司僕主簿洪樂顯。
정조 3년 · 목
予曰。魂宮處所。旣定於此。而自內哭臨廳。不可不議定矣。命善等曰。然矣。予曰。自內至哭臨處。路必由文政殿庭。若不由文政殿。則聚景苑之路。延袤頗多。何以則好耶。華鎭曰。若設墻垣或把子則好矣。予曰。築墻則鉅弊。以把子爲之。何妨之有哉。予曰。內哭臨廳。汝亦見之否。樂顯曰。臣亦奉審矣。予曰。魂宮及園所都監役事。今至何境乎。命善曰。二十日前。可以了當矣。命善曰。今番發靷時。宗親儀賓全數進參。百官亦當陪從。仍參於下梓室時哭班。而若全數陪從。則將無留都之人。又欲分排以往。則有違皇朝之禮。何以爲之。予曰。皇朝典禮。下葬時百官雖有免朝參會哭之文。而掣礙之端。誠如卿言。留都不可無。百官依前例只以五上司六曹堂郞陪從。仍參哭班。返虞時。則迎哭群官。自當合班導從。亦不悖於皇朝典禮。依此擧行也。命善曰。此外如儀仗等節。依補編所載磨鍊。而輓辭當有加數之擧矣。予曰。辛未年輓辭爲五十。戊申則爲八十矣。命善曰。今番當爲八十矣。製述官方欲加數啓下矣。命善曰。儀仗等屬如朱畵團扇靑綉紫綉鞍馬。皆是補編中所載故。方欲依此造出矣。予曰。靑紫綉鞍馬。不知果是何物。司僕如有之。使內乘持入。光漢曰。焚黃祭儀。旣載於補編。而今番亦當倣此刪節。然在殯時三獻祭。終似未安於禮意矣。予曰。當爲單獻矣。光漢曰。獻官以何品差出乎。予曰。當親臨。以素祭擧行也。民始曰。讀禮通考。凡干儀節。極爲該備。實多照準之例矣。予曰然矣。厥册可謂禮書中最精者也。淸儒徐乾學之所著。而徐乾學亦可謂大儒矣。命善曰然矣。今番服制。宜據此例。而今雖已過之事。實是欠典矣。予曰然矣。通考之文。果可傍照矣。雖因訓將所奏。初不深究博考。而今番之喪。我朝初有之事故。禮制等節。似不免疏漏矣。命善曰。魂宮旣定。則守奉官亦當差出矣。予曰然矣。
정조 3년 · 강
命啓殯時。告于 廟社。
정조 3년 · 목
左議政徐命善啓言。啓殯時告 宗廟一節。自當擧行。而取考皇朝典禮。則又有告 社稷之禮矣。今番請幷告 廟社。從之。
정조 3년 · 강
命今番進香及奠祭時。百官進參。
정조 3년 · 목
左議政徐命善啓言。今番喪禮儀節。自當有加。進香時。五上司爲之。而政府則率百官。遣奠時。宗親儀賓五上司六曹堂郞陪從人員及闕內入直官。幷進參。宣諡焚黃啓殯祖奠及練祥禫祭時。請百官進參。從之。
정조 3년 · 강
命宣諡時正使。宗親儀賓中爲之。贈玉帛覆土官。以啓欑室官爲之。
정조 3년 · 목
左議政徐命善啓言。宣諡時正使及啓殯時啓欑室官。率舁梓宮官。贈玉帛覆土官。依補編。以一品重臣差出矣。敎以。宗親儀賓中正一品爲之。贈玉帛覆土官。仍以啓欑室官爲之。
정조 3년 · 강
命祭官。以品數塡差。
정조 3년 · 목
左議政徐命善啓言。宣諡時告 廟祭官。啓殯時告 廟 社祭官。幷以一品差出。宣諡時奉册印官。以文臣五品。諸執事參上參下外。舁梓室官。以武臣三四品差出。魂宮三年內祭官。初獻官從一品。亞獻官從二品。終獻官正三品。園所則勿論三年內外。以堂上正三品差出。而宗臣儀賓中如有求差者。勿拘品數。請塡差。從之。
정조 3년 · 강
命發靷時。陪衛磨練。
정조 3년 · 목
左議政徐命善啓言。內禁衛以五十人磨鍊。該番將請率領陪衛。從之。又啓言。陪衛前後廂軍兵。自兵曹當磨鍊。而當以何人率領乎。敎以。諸色標下軍。量宜除出。中軍率領陪從也。
정조 3년 · 강
命園所遷奠時祝辭。改以玄室。
정조 3년 · 목
左議政徐命善啓言。園所遷奠時。旣不設欑室。則補編所載祝辭不可用。啓欑室。請改以下玄室。從之。
정조 3년 · 강
命發靷返虞時。陪衛官差出。
정조 3년 · 목
左議政徐命善啓言。發靷返虞時。分兵曹總府堂郞各一員。五衛將二員。武兼四員。陪衛。當部官員。漢城府堂郞。禁府堂下官。前導。贊請官。以攝相禮請差出擧行。從之。
정조 3년 · 강
命發靷時。闕內入直官。本司前哭辭。下梓室時。百官外庭望哭。
정조 3년 · 목
因左議政徐命善啓請。從之。
정조 3년 · 강
命宮園祝式凡諸擧行。依他例擧行。
정조 3년 · 목
左議政徐命善啓言。宮園祝式奉審及凡諸擧行。依他宮園例。自禮曹啓下節目。請擧行。從之。
정조 3년 · 강
命發靷返虞時。儀仗等節。量宜磨鍊。
정조 3년 · 목
左議政徐命善啓言。發靷返虞時。儀仗等節。亦當有加。內侍執烏杖者四人。金銀鐙各一。銀盂銀灌子各一。挽辭前後各十五。執鐸者四人。火鐵籠十雙。宮人二人加數磨鍊。而前部鼓吹。請亦量宜磨鍊。從之。
정조 3년 · 강
命誌石。隨所書出送燔所。
정조 3년 · 목
左議政徐命善啓言。誌石若待畢書而往燔。則有窘急之慮故。自前每隨其所書。出送燔所矣。今亦請依此擧行。從之。
정조 3년 · 강
命孝徽宮守奉官二員。口傳差出。
정조 3년 · 강
召見咸鏡監司徐浩修于誠正閣。
정조 3년 · 목
辭陛也。予曰。北路荐歉。且多隱虞。得卿任藩。予可忘憂。卿其欽哉。浩修曰。惶悚感激。不知所達矣。
정조 3년 · 목
予曰。俄者入啓之擧條。或多混書。且有未瑩處。兵參與都提調相議。更修以入也。予曰。告 廟 社事外。不必一一盡出於朝報矣。民始曰然矣。予曰。自內哭臨廳往來之路。將何以遮蔽乎。民始曰。築墻似好矣。予曰。墻役甚鉅。連設把子無妨矣。民始曰。今此返虞時服色。百官當爲從吉。而都監堂郞服色。似別於百官矣。予曰。都監堂郞。則以淺淡服迎哭可也。民始曰。發靷時何以爲之。予曰。哭送則以淺淡服。陪從則以華服可也。民始曰。補編所載儀仗中。雖有朱畵團扇之名。而問諸儀仗庫。則無之矣。予曰。然則以儀仗中龍鳳扇代之可也。而昨年新備者。必多可用。須勿改造也。予曰。祭文通韻之法。如東冬庚靑等字。皆可以通押乎。民始曰。音同則皆互押矣。予曰。宿衛所加出近仗軍一名。能無疊役之弊乎。民始曰。別無爲弊矣。予曰然矣。非但近仗軍之爲苦役。予則以結束色爲最可矜者矣。民始曰然矣。予曰。結束執吏一人。頗似了了。而其餘諸吏。皆不成樣。誠如卿言矣。果是料布殘薄之致。則合有變通之道。予意則欲於諸色吏中。輪回差出。或於原料布外。從優加給。卿意何如。民始曰。聖敎至當矣。
정조 3년 · 강
兵曹判書權噵疏。辭新除本兵之任。賜例批。
정조 3년 · 강
吏曹參判宋德相疏。辭本職及籌司兼任。賜批。
정조 3년 · 목
批以。初批申諭。予何多誥。卿之所辭。若是斷斷者。皆予誠淺之致。良庸自忸。卿旣在朝。訏謨之地。激揚之責。卿不自任。而更於誰乎。卿須安心勿辭。從速察職事。遣史官傳諭。
정조 3년 · 강
校理韓晚裕陳疏迄遞春秋兼銜。批下該曹稟處。
정조 3년 · 목
晚裕。與其父有春秋兼銜應避之嫌也。
정조 3년 · 강
注書李兢淵疏陳應避之嫌。乞遞。批下該曹稟處。
정조 3년 · 목
兢淵。與其伯父承旨鎭恒。有應避之嫌也。
정조 3년 · 강
命前承旨宋煥億申應顯金文淳。幷敍用。
정조 3년 · 목
義禁府啓言。覆檢官楊州前牧使洪益弼成獄之案。檢狀違格。請議處。敎以。置對之命。不過重刑獄示飭勵之意。此時曠官可悶。分揀放送。使之卽速還官。
정조 3년 · 강
命時囚李喆運保放。
정조 3년 · 목
義禁府啓言。金海府使李喆運。軍餉之未捧。比他衙門所捧。尤極夥然。請議處。敎以姑爲保放。待御史入來。更爲稟處。
정조 3년 · 목
夜二更。流星出箕星下。入南方天際。狀如拳。尾長三四尺。色白。
정조 3년 · 강
召見都監堂上鄭民始于誠正閣。
정조 3년 · 목
予曰。都監所造明器。其已持來耶。民始曰。已爲待令矣。予曰。明日持入也。
정조 3년 · 강
諭吏曹參判宋德相。
정조 3년 · 목
敎曰。再疏之批。申布心曲。卿何不諒予至意。至此之甚乎。予之授卿此任。非私于卿。乃爲世道也。尤豈容一味辭選乎。況今政命旣下。諸堂亦皆屢違召牌。卿又何不思。有傷國體之端乎。在卿處義。實無固讓深引者。卿之如是所執。徒損事面。卿其安心肅命事。遣史官傳諭于吏曹參判處。
정조 3년 · 강
命喬桐永宗。以統禦營海防將啓下。
정조 3년 · 목
敎曰。次對時。欲爲下敎而未果。今則統禦營鈴轄之制。體面與前自別。所屬邑鎭。不可無考核勤慢之擧。而須有稱號然後。亦可不悖於他營磨勘之規。喬桐永宗防禦使。以統禦營左右海防將啓下。以爲同爲等題之地事。分付。
정조 3년 · 강
遞大司憲鄭昌順。掌令金鍾厚。持平洪樂淵。
정조 3년 · 목
敎曰。違牌臺諫。勢難行公。幷許遞。大司憲處義。亦無異同。一體許遞。
정조 3년 · 강
有政。吏曹參議柳戅進。
정조 3년 · 목
以洪國榮爲大司憲。洪彦喆爲司諫。南鶴聞爲掌令。李濟萬爲持平。李碩九爲獻納。安廷玹徐郁修爲正言。李東植爲昌城府使。安聖彬爲靈巖郡守。趙光逵爲安義縣監。
정조 3년 · 강
大司憲洪國榮避嫌乞遞。賜批許之。
정조 3년 · 목
以將任不可兼帶也。
정조 3년 · 강
遞承旨李鎭恒。以李奎緯代之。
정조 3년 · 목
敎曰。做錯非細。年前況有飭敎。當該承旨遞差。又敎曰。前掌令李奎緯。承旨除授。
정조 3년 · 목
敎曰。詞訟重地。堂上不容數易。近日公車。由單踵至。該房難免曲循之失。事體所在。誠爲不然。捧入承旨從重推考。
정조 3년 · 강
命實錄纂修。戊寅己卯日記抄出。
정조 3년 · 목
實錄廳啓言。乙未一年。今旣畢修。時政記政院日記。何年條先爲移奉乎。敎以。戊寅己卯年日記。先爲抄出。
정조 3년 · 강
召見都監堂郞于集祥門西挾室。兵曹參判鄭民始。司僕正鄭志儉。
정조 3년 · 목
予曰。明器持入乎。民始曰。持入矣。予曰。制樣固好。而器數則多省減矣。予曰。禮房承旨與香室官員。同爲入侍。而辛未丁丑丙申三次國恤時。進香文謄錄及御製祭文儀軌。幷爲持入事。注書出去分付也。予曰。今番則頭辭何以書之乎。民始曰。當以某官臣某等敬祭書之矣。予曰。自前進香文。皆書單銜。不書具官何也。問于香室守僕也。民始曰。豈有自下進香。而書以單銜者乎。予曰然矣。儀軌所謄中。干支亦不書。似是省文謄書之故也。以具銜書之之意分付也。予曰。勿論祭文進香文。例以女侍讀奠。不可不以諺文翻書矣。民始曰然矣。予曰。宣諡時贊唱一節。當有磨鍊之儀注。而此門外。旣成閤門。則門內甚狹。百官似難成班矣。贊引二員。待令於閤門及外庭。以爲次次傳唱之地也。予曰。頃日下敎中。三年內親祭儀注。使禮判消詳磨鍊。今夕或明朝持入也。予曰。宣諡時發册於殿庭。則百官當華服陪從矣。承旨鄭元始曰然矣。予曰。禮房之待罪。何其頻也。正書朝報。多有誤書傳敎之字。甚可訝也。自前東宮。有朝報修納之規故。代理時。復古例爲之矣。登極後。仍爲正書朝報。而如肅拜等事。何必盡書也。承旨洪樂彬曰。至若臺啓新啓。則不可不書之矣。予曰然矣。予曰。各司進香。或有宗親先進之例。或有政府先進之時。今番則何以爲之乎。樂彬曰。當考問仰稟矣。予曰。擧條啓下之規。必以當該職掌之官銜書之。此後則雖大臣。如有以兼帶衙門事奏達者。則以都提調某所啓書之。其他擧條。亦依此例書納之意。注書付壁惕念也。
정조 3년 · 강
召見承旨李奎緯于誠正閣。
정조 3년 · 목
予曰。近來朝廷事。誠多可悶。士大夫規模風習。幾乎衊如。居官者。能盡其職者亦鮮矣。以今日承宣輩言之。雖有過失。宜思務實之道。而今却不然。此雖一事。實爲重難矣。予於昔日。不無妄想。始也自謂一踏可到。以今觀之。事不酬心。不能滿了準的。人非不多。鮮有可恃者矣。奎緯曰。顧今爲殿下左右。不能奉承聖志。而忍使大賊尙在。治道之不能傒志。職由於此矣。予曰。于今四載。無一成就。而支流餘派。尙有存者。難保改心革慮。以今時勢觀之。坐而待亡之外。無可奈何。奎緯曰。渠輩之有罪而辛逭者。何嘗知聖德乎。予曰。是予之過矣。世道之可畏。若此之甚。誅了一賊。又起一逆。隨行逐隊之類。豈可人人盡誅。而麟謙餘派。尤爲可怕。喬木世臣。巨室大族。盤據一世。人皆曰討逆。而此亦有不足恃矣。奎緯曰。臣所㦖然者。聖上之孤單甚矣。至如方位二字。願勿置之聖心。予曰。方位云何。奎緯曰。卽南北之謂也。予曰。其間世道好矣。誠未知何以得有今日。而實賴我 先大王至慈至明之德矣。予曰。卽今院中皆空。注書出去頒鑰。金虎門則留門。待政官入來。丹鳳門則更待下鑰之令而閉之也。
정조 3년 · 강
汰注書洪仁浩。遞承旨沈頣之。
정조 3년 · 목
敎曰。門鑰開閉。史官宣傳官。與司鑰眼同監視。閉後按鑰。開前又按鑰者。法意果何等愼重也。向者以此事。有別樣飭敎之後。皆能遵守云。近日政院事。何其駭然也。因事聞之。闕門開閉。注書又復不往。雖有進去之時。止於肅章門閾內外之間云。事似微細。殊近傷巧之歎。及今下詢之時。又不以實仰對。事之無據。莫甚於此。當該注書爲先汰去。下該府從重勘處。旣在堂上。初不檢飭。難免溺職之失。又於問奏之下。不問注書。泛對漫應。與本事大段相左。有若不緊酬酌者然。數遞雖甚可悶。此等承宣。予不欲一味含容。俄者傳喝入啓承旨遞差。在院諸承旨。一幷姑先從重推考。堂后下隸。幷令該曹從重科罪。
정조 3년 · 강
飭諸承旨不勤之弊。
정조 3년 · 목
敎曰。諸承旨。豈但認以在堂上不能檢飭堂后之致。有俄下勅敎。而經出之疏。只曰云云乎。蓋俄者問備之命。予意不獨在於闕門事而已也。別有深非而切慨者。大抵十數年來。勿論大小各司。凡有命令。輒以彌縫周遮。苟逭罪罰爲高習。至若喉院。又是號令百司之地也。雖謂之爲表爲準於百司。可也。是以命令之下。政院躬自勤勵。則百司不期勤而自勤。予之輒於政院。必先責勉者。亦此意也。故近年則政院擧行。頗覺頓變。但見其勤勵之爲效。而未見其不勤勵之爲弊矣。今日注書本事。則雖是門鑰一細節。顧其命令。乃是査奏者。則滿院諸承旨。慢不動念。初不面問於注書。又不嚴覈於該隸。及其査奏也。又甚相反。若是不已。幾何而復踵弊習乎。予雖急於董率群僚。若非事有關於防杜之端。則豈於注書微官。門鑰小事。多費辭敎。至遞一院之長乎。況於司謁口傳。亦以此已有分明下敎。則今玆疏語。又何其太不領會。此上疏還出給。且此不嫌煩複。若是申申者。不特今日事也。繼此承宣亦當惕念。幷令知悉。
정조 3년 · 강
遞承旨林鼎遠鄭元始洪樂彬申運。
정조 3년 · 목
敎曰。勢難行公。今日諸承旨。一幷遞差。
정조 3년 · 강
以兪彦鎬爲都承旨。
정조 3년 · 목
敎曰。禮曹參判兪彦鎬。爲都承旨。
정조 3년 · 강
遣承旨。詣 明陵奉審。
정조 3년 · 강
惠慶宮進服加味六君子湯命停止。淸暑六和湯製入。榻敎也。
정조 3년 · 강
吏曹參判宋德相陳疏辭職。賜批。
정조 3년 · 목
批以。卿於銓任。奈之何固辭固讓。至於再至於三。殆若必解而後已者然哉。予於是乎。自愧誠意之不能孚卿也。世道之責。莫急於取捨。取捨之政。莫要於政曹。則予之不待銓擬。特授于卿者。予意豈淺尠也哉。然則卿何不諒予至意乎。前批旣罄予心腹。此不更煩。卿其諒之。日後登筵。從當面諭。卿其安心勿辭。仍命遣史官傳諭。
정조 3년 · 목
以尹勉升吳載紹李義行李東遇爲承旨。李★(土+甲)爲大司憲。李在協爲禮曹參判。宋宅圭爲南原府使。具善復爲知訓鍊。洪檢爲同知。李漢泰爲副總管。白師誾爲白翎僉使。
정조 3년 · 강
遞承旨李義行李東遇。以尹冕東金思穆代之。
정조 3년 · 목
義行。以在外啓請下諭。敎以。在外承旨許遞。前望單子入之。
정조 3년 · 강
召見都監堂郞于集祥門西挾室。戶曹判書金華鎭。兵曹參判鄭民始。都廳鄭志儉。
정조 3년 · 목
予曰。大臣及園所進去都監堂上左副承旨玉堂下番。皆令入侍。領議政金尙喆。禮曹判書鄭光漢。開城留守李鎭衡。副司直洪樂彬。承旨金思穆。玉堂金宇鎭進伏。予命志儉。讀親奠祭文。予曰。戶判素有聰明。旁看其疊文有無也。光漢曰。啓殯以發靷前一日爲之事。永爲定式矣。今番擇日。誤以發靷前三日啓殯推擇故。原單今方改付標以入。而日官。則令攸司科治。臣亦待罪矣。予曰。觀象監官員事。依爲之。卿等勿待罪也。光漢曰。內喪全體加漆。書上字結裹時。宗親及五上司二品以上六曹堂上三司長官。幷進參矣。今番宜有隆殺之節。何以爲之。予曰。比內喪前例減等。二品以上勿爲進參。只五上司六曹堂上三司長官參班也。
정조 3년 · 강
遞禁軍別將李邦綏。
정조 3년 · 목
邦綏。以身病呈狀。兵曹啓請改差也。
정조 3년 · 강
以具明謙爲禁軍別將。口傳也。
정조 3년 · 강
召見大臣都監堂郞于集祥門西挾室。左議政徐命善。兵曹參判鄭民始。禮曹判書鄭光漢。都廳鄭志儉。玉堂金宇鎭。
정조 3년 · 목
予曰。再昨承宣事。誠爲可駭。都承旨宜其董飭諸僚。命善曰。其必善爲之矣。予曰。一院之長。宜守體面。命善曰。若先失其道。則無以飭諸僚矣。予曰。園所役事。物力能不多入乎。命善曰然矣。
정조 3년 · 강
命殯宮親祭儀註笏記磨鍊。
정조 3년 · 목
敎曰。殯宮親祭儀註。多有疏漏之節。設予哭位於靈座前楹間正中稍南北向。奠爵位於香案前。守園官及侍園內侍陪祭宗戚及執事之位。則設於殯宮門外。都監都提調以下之位。則設於集祥門外。典儀等贊唱諸官之位。一設於集祥門外。一設於百官班前之意。朝有筵敎矣。禮判或未諦聽而然也。以此意分付。使之釐正儀註。雖以笏記言之。入內庭之宗戚執事官都提調以下。引儀當引入引出。守園官侍園內侍引入引出。稱以執事者。以內侍塡差。使之擧行。至於自上入臨時。自少次至殯宮門外內侍前導。門內尙宮前導。一體知悉。昨年嘉禮時。旣有考據禮典酌定者。吉凶之禮。以無異矣。予跪而哭止後。但興而平身。亦爲知悉磨鍊擧行。
정조 3년 · 강
命前待敎徐龍輔仍任。
정조 3년 · 목
敎曰。御製亦多擧行之事。奎章閣前待敎徐龍輔敍用。仍任閣職。令該曹口傳付軍職。
정조 3년 · 강
詣集祥門西挾室。行別奠。
정조 3년 · 목
具翼善冠黲袍烏犀帶白皮靴。就位跪哭。止哭行再拜禮。詣香案前三上香。奠酌于靈座前。執事官讀祭文訖。還就位行禮訖。還次。
정조 3년 · 강
召見都監都提調徐命善于集祥門西挾室。